paragraph_text: Festival alternativnog kazališnog izričaja (skraćeno FAKI, eng. Festival of Alternative Theatrical Expression) neprofitan je kazališni festival koji se održava u Zagrebu s naglaskom na subverzivne kazališne marginalce. Od svog je nastanka 1998. godine zamišljen kao međunarodni susret umjetnika i skupina koje djeluju izvan institucionaliziranih komercijalnih kazališta, potiču mlade izvođače i prikazuju kvalitetan umjetnički doseg. Nastao je kao odgovor na elitizam, ali i komercijalizaciju institucionalne kulturne sredine čija je politička i umjetnička jednostranost bila hendikep neovisnom, avangardnom, subverzivnom i eksperimentalnom djelovanju kazališnih i izvedbenih umjetnika.<ref> FAKI je festival alternativnog, uličnog, off i low budget teatra, a njeguje i alternativne kazališne forme (performanse, instalacije, hepening, video art...) te osim izvedbenog dijela programa, ima i bogat popratni sadržaj poput radionica, koncerata, (ne)formalnih diskusija, audicija i slično. Tijekom godina festival se otvorio prema cjelokupnoj hrvatskoj i internacionalnoj sceni. Organizator FAKI-ja je ATTACK, autonomni kulturni centar te je program festivala u potpunosti besplatan. Posljednji, 25. FAKI održan je od 23. do 29. svibnja 2022. godine.